**Maaherrantien silta** oli Vantaanjoen ylittänyt rautatiesilta Viikinmäen ja Veräjämäen osa-alueilla Helsingissä. Niittausmenetelmällä rakennettu teräksinen ristikkosilta rakennettiin alun perin Herttoniemen satamarataa varten. Satamaradan tavaraliikenne päättyi vuonna 1992, mutta sen jälkeen osa radasta toimi vielä huoltoraideyhteytenä, jota pitkin kuljetettiin muun muassa metrojunayksiköitä Roihupellon varikolle. Lisäksi sillassa oli kevyelle liikenteelle tarkoitettu alempi siltataso.

2000-luvun alussa silta muutettiin osaksi Viikin ja Oulunkylän aseman välistä Maaherrantietä, ja uudistetut kiskot toteutettiin asfalttipäällysteisistä teräselementeistä ja urakiskoista, joiden päällä kulki ajorata. Siltaa alkoi junien lisäksi käyttää runkolinja 550. Raideliikenne sillalla päättyi vuonna 2012 sen jälkeen, kun metron uutena huoltoyhteytenä alettiin käyttää Vuosaaren satamarataa.

Purku
-----

Rautatiesillan tilalle rakennettiin uusi raitiosilta (etualalla), kun taas jalankulkua ja pyöräilyä varten rakennettiin taustalla näkyvä Tulvaniitynsilta. Kuva kesältä 2021.
Maaherrantien sillan hyödyntämistä pikaraitiotie Raide-Jokerin reitissä tutkittiin, mutta se osoittautui huonokuntoiseksi ja liian kapeaksi raitiotielle. Sillan säilyttämisen puolesta perustettiin kansalaisaloite. Siltaa kutsuttiin muun muassa "Oulunkylän maamerkiksi, joka kuuluu Vantaanjokeen". Sillan siirtäminen olisi kuitenkin ollut kallista ja vaikeaa.

Siltaa alettiin purkaa lokakuussa 2020, kun sen eteläpuolelle valmistui kevyelle liikenteelle sivusuunnassa kaareutuva Tulvaniitynsilta. Ensimmäisessä vaiheessa purettiin alempi kevyen liikenteen taso, ja kokonaisuudessaan silta purettiin maaliskuussa 2021. Raide-Jokeria varten rakennettiin Vantaanjoen yli uusi pikaraitiosilta, jossa on myös pyöräilykaistat.

Uusi silta valmistui vuonna 2022. Vanhan sillan purkamisen vuoksi runkolinja 550 jouduttiin maaliskuussa 2021 siirtämään kiertoreitille. Samalla ilmoitettiin, etteivät linja-autot palaa Maaherrantielle rakennustöiden valmistumisenkaan jälkeen, sillä Raide-Jokeri rakennettiin sepeli- tai nurmiraiteelle, jonka päällä ei voi ajaa autoilla. Rautatiesillan välitukina olleita vanhoja paasikiviä otettiin uusiokäyttöön levähdyspaikoiksi lähialueen poluille.

Kuvia
-----

* Kaksikerroksisessa siltayhdistelmässä oli alapuolella jalankulkijoiden kulkureitti (2008).Kaksikerroksisessa siltayhdistelmässä oli alapuolella jalankulkijoiden kulkureitti (2008).
* Metron huoltoraide oli yhdistetty asfalttipäällysteiseen ajorataan (2009).Metron huoltoraide oli yhdistetty asfalttipäällysteiseen ajorataan (2009).
* Näkymä Viikinmäen suunnasta (2009)Näkymä Viikinmäen suunnasta (2009)
* Rautatiesillan vanhoja paasikiviä uusiokäytössä (2023)Rautatiesillan vanhoja paasikiviä uusiokäytössä (2023)

Lähteet
-------

1. 1 2 3 4 5  Raidejokeri jyrää Vantaanjoen historialliset sillat – kansalaisaloite ehdottaa toisen siirtoa läheiselle uimarannalle *Helsingin Uutiset*.  11.2.2020. Viitattu 12.6.2021.
2. ↑  Wilander, Susan: Maaherrantien silta vaihtuu uuteen *Oulunkyläinen*.  19.4.2021. Viitattu 12.6.2021.
3. ↑  Jakonen, Jani: Vanhan rautatiesillan purku alkoi heti *Newsbok*. Viitattu 12.6.2021.
4. 1 2  Salomaa, Marja: Sivusuunnassa kaareutuva uusi silta Vantaanjoen yli avautui jalankulkijoille *Helsingin Sanomat*.  11.10.2020. Viitattu 16.8.2021.
5. ↑  Kirves, Ismo: Vantaanjoki, välillä Oulunkylä–Herttoniemi (Kuva sillasta vanhassa asussaan) *vaunut.org*.  12.05.2001. Viitattu 12.6.2021.
6. ↑  Uusi Tulvaniitynsilta avataan jalankulkijoille ja pyöräilijöille 8. lokakuuta *raidejokeri.info*.  7.10.2020. Viitattu 12.6.2021.
7. ↑  Jalankululku ja pyöräily kiertoreitille Maaherrantien rautatiesillan purkutöiden vuoksi *raidejokeri.info*. Viitattu 12.6.2021.
8. 1 2  Bussiliikenne siirtyy pois Maaherrantieltä 1.3.2021 *raidejokeri.info*.  26.2.2021. Viitattu 12.6.2021.
9. ↑  Purettu silta jatkaa elämäänsä Vantaanjoen varrella uudessa käytössä *raidejokeri.info*.  3.8.2022. Viitattu 29.11.2022.

Aiheesta muualla
----------------

* Kuvia tai muita tiedostoja aiheesta **Maaherrantien silta** Wikimedia Commonsissa

* Video linja-autoliikenteestä sillalla (YouTube)
* Video sillan purkutöistä (YouTube)